**Erik Riska** (s. 16. toukokuuta 1989 Pietarsaari) on suomalainen entinen jääkiekkoilija, joka pelasi SM-liigajoukkue Vaasan Sportissa. Hän oli pelipaikaltaan keskushyökkääjä, mutta Riska osasi pelata myös laidassa sekä tarvittaessa myös puolustajana. Hän oli pelityyliltään puolustava hyökkääjä. Riska pelasi suurimman osan urastaan Vaasan Sportissa, jossa hän pelasi sekä Mestistä että SM-liigaa. Riska on seuran historian kaikkien aikojen eniten otteluita pelannut pelaaja 741 ottelullaan. Hän oli myös seuran SM-liigahistorian eniten runkosarjaotteluita pelannut pelaaja 543 ottelullaan. Riska toimi Sportin kapteenina vuosina 2010–2011, 2014–2015 ja 2018–2022. Hän voitti seurassa Mestiksen mestaruuden vuosina 2011 ja 2012. Riska pelasi ammattilaisurallaan myös kauden 2013–2014 SM-liigajoukkue Rauman Lukossa, jossa hän voitti SM-pronssia.

Ura
---

### Seuraura

Riska on pedersöreläisen IFK Lepplaxin kasvatti. Hän siirtyi juniorina sittemmin Jeppikseen, jonka miesten joukkueessa Riska debytoi jo 15-vuotiaana Suomi-sarjassa kaudella 2004–2005. Kaudeksi 2005–2006 joukkue putosi II-divisioonaan. Kaudeksi 2006–2007 Riska siirtyi Espoo Bluesin A-nuoriin, joissa hän voitti kauden päätteeksi SM-hopeaa.

Kaudeksi 2007–2008 Riska palasi vuotta aiemmin takaisin Suomi-sarjaan nousseeseen Jeppikseen, jonka kolmanneksi paras pistemies hän oli Mikko Vihtolan kanssa tehoilla 13+16=29. Kaudeksi 2008–2009 Riska teki sopimuksen Mestis-joukkue Vaasan Sportin kanssa. Hänen seuravalintansa taustalla oli tuolloin joukkueessa pelannut isoveli Filip. Erik Riska pelasi kauden aikana lopulta vain yhden Mestis-ottelun ja vietti kautensa pääosin Sportin A-nuorissa. Hän voitti kauden päätteeksi A-nuorten I-divisioonan hopeaa ja oli nostamassa joukkuetta A-nuorten SM-liigaan. Kesäkuussa 2009 Riska teki vuoden mittaisen jatkosopimuksen Sportin kanssa.

Kausi 2009–2010 oli Riskalle varsinainen tulokaskausi Mestiksessä. Hän pelasi kuitenkin varsin pienessä roolissa ja jäi 28 runkosarjaottelussa ilman tehopisteitä. Riska ei saanut peliaikaa kevään 2010 pudotuspeleissä. Hän vietti reilut puolet kaudestaan vielä Sportin A-nuorissa, joiden paras pistemies Riska oli kevään karsintasarjassa tehoilla 4+7=11. Huhtikuussa 2010 hän teki kaksivuotisen jatkosopimuksen Sportin kanssa.

Riska valittiin Sportin kapteeniksi kaudeksi 2010–2011. Valinta tuli hieman yllätyksenä hänen varsin nuoren ikänsä (21 vuotta) ja Mestis-tason kokemattomuutensa vuoksi. Riska pelasi ensimmäisen kokonaisen Mestis-kautensa tehden 42 runkosarjaottelussa tehot 5+6=11 sekä 11 playoff-ottelussa kolme syöttöpistettä. Hän voitti kauden päätteeksi Mestiksen mestaruuden. Riska teki liigakarsinnoissa neljässä ottelussa yhden maalin. Kaudella 2011–2012 hän jatkoi Sportissa varakapteenina. Riska teki runkosarjassa 15 tehopistettä ja kaudella 2012–2013 hän pelasi pisteiden valossa parhaan kautensa tehden 47 runkosarjaottelussa tehot 14+13=27, joilla Riska oli Sportin toiseksi paras maalintekijä ja kolmanneksi paras pistemies. Hän voitti myös joukkueen sisäisen jäähypörssin 71 minuutillaan. Riska oli kevään 2013 pudotuspeleissä Sportin paras pistemies tehtyään viidessä ottelussa tehot 2+1=3.

Toukokuussa 2013 Riska siirtyi tryoutille SM-liigajoukkue Rauman Lukkoon. Hän teki liigadebyyttinsä kauden 2013–2014 avauskierroksella 13. syyskuuta 2013 vieraissa paikallisvastustaja Porin Ässiä vastaan. Riska merkittiin ottelussa Lukon nelosketjuun isoveljensä Filipin viereen. Lokakuun lopulla hän sai loppukauden kattavan jatkosopimuksen joukkueeseen. Liigauransa avausmaalin Riska teki 8. tammikuuta 2014 vieraissa Oulun Kärppiä vastaan. Kaikkiaan hänen tulokaskautensa SM-liigassa toi 52 runkosarjaottelussa tehot 5+3=8 ja 13 playoff-ottelussa kaksi maalia. Riska voitti kauden päätteeksi SM-pronssia.

Kaudeksi 2014–2015 Riska palasi kaksivuotisella sopimuksella SM-liigaan nostettuun Vaasan Sportiin. Hänet nimettiin joukkueen varakapteeniksi. Riska toimi kuitenkin käytännössä koko kauden Sportin kapteenina, kun Miko Malkamäki oli loukkaantumisen takia sivussa koko kauden. Riska oli kymmenellä osumallaan joukkueen kolmanneksi paras maalintekijä. Tehopisteitä syntyi kaikkiaan 17. Kaudella 2015–2016 hän jatkaa Sportin varakapteenina. Joulukuussa 2015 Riska teki kaksivuotisen jatkosopimuksen joukkueen kanssa.

Kesken kauden 2017–2018, tammikuussa 2018 Riska nimettiin taas Sportin kapteeniksi, kun seura vuokrasi Markus Kankaanperän loppukaudeksi Helsingin IFK:hon. Aiemmin samassa kuussa hän teki Sportin kanssa kaksivuotisen jatkosopimuksen. Riska nimettiin joukkueen kapteeniksi myös kaudeksi 2018–2019. Joulukuussa 2019 Riska teki Sportin kanssa kaksivuotisen jatkosopimuksen.

Kaudella 2020–2021, 20. maaliskuuta 2021 Riska pelasi Sportissa uransa 530. runkosarjaottelun, jolla hän nousi joukkueen seurahistorian kaikkien aikojen eniten runkosarjaotteluita pelanneeksi pelaajaksi ohi Mikael Hallbäckin. Tammikuussa 2022 Riska teki seuran kanssa vuoden mittaisen jatkosopimuksen. 4. helmikuuta 2022 hän pelasi Sportissa uransa 613. ottelun, jolla Riska ohitti Hallbäckin joukkueen seurahistorian eniten pelatuissa otteluissa, kun huomioidaan SM-Liigan ja Suomen Jääkiekkoliiton ylläpitämät sarjatoiminnat runkosarja-, pudotuspeli- ja karsintaotteluineen. Helmikuussa 2023 hän teki Sportin kanssa vuoden mittaisen jatkosopimuksen.

Riska nimettiin kaudeksi 2023–2024 takaisin Sportin varakapteeniksi. Hän teki SM-liigan yhden kauden piste-ennätyksensä tehoilla 8+10=18. Joulukuussa 2023 Riska ilmoitti lopettavansa pelaajauransa kauden jälkeen.

### Maajoukkueura

Riska on pelannut kymmenen poikien maaottelua.

Muuta
-----

Riskaln perheeseen kuuluu pojat Vilmer ja Arvid, jotka molemmat pelaavat jääkiekkoa. Hänen isoveljensä Filip pelasi omalla urallaan hyökkääjänä pudotuspelit mukaan lukien yhteensä 873 SM-liigaottelua ja hän voitti urallaan kolme Suomen-mestaruutta (JYPissä vuosina 2009 ja 2012 sekä Hämeenlinnan Pallokerhossa vuonna 2019). Veljekset pelasivat joukkuetovereina ja usein myös samassa ketjussa sekä Rauman Lukossa että Vaasan Sportissa. Filip kuuluu nykyään Hockey-Team Vaasan Sport Oy:n hallitukseen.

Erik Riska on koulutukseltaan kasvatustieteen maisteri ja kauppatieteiden maisteri.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 2004–2005 | Jeppis | Suomi-sarja | 12 | 0 | 2 | 2 | 0 | – | – | – | – | – |
| 2005–2006 | Jeppis | II-divisioona | 27 | 4 | 8 | 12 | 4 | – | – | – | – | – |
| 2006–2007 | Blues | A-SM | 39 | 5 | 4 | 9 | 26 | 12 | 0 | 1 | 1 | 6 |
| 2007–2008 | Jeppis | Suomi-sarja | 34 | 13 | 16 | 29 | 60 | – | – | – | – | – |
| 2008–2009 | Sport | A-I-div. Q | 10 | 2 | 7 | 9 | 10 | – | – | – | – | – |
|  | Sport | A-I-div. | 19 | 8 | 7 | 15 | 22 | – | – | – | – | – |
|  | Sport | Mestis | 1 | 0 | 0 | 0 | 0 | – | – | – | – | – |
| 2009–2010 | Sport | A-SM | 27 | 8 | 9 | 17 | 54 | – | – | – | – | – |
|  | Sport | Mestis | 28 | 0 | 0 | 0 | 12 | – | – | – | – | – |
| 2010–2011 | Sport | A-SM | 3 | 1 | 3 | 4 | 6 | – | – | – | – | – |
|  | Sport **(C)** | Mestis | 42 | 5 | 6 | 11 | 10 | 11 | 0 | 3 | 3 | 6 |
| 2011–2012 | Sport **(A)** | Mestis | 38 | 4 | 11 | 15 | 53 | 11 | 2 | 3 | 5 | 8 |
| 2012–2013 | Sport **(A)** | Mestis | 47 | 14 | 13 | 27 | 71 | 5 | 2 | 1 | 3 | 14 |
| 2013–2014 | Lukko | SM-liiga | 52 | 5 | 3 | 8 | 40 | 13 | 2 | 0 | 2 | 31 |
| 2014–2015 | Sport **(C)** | SM-liiga | 55 | 10 | 7 | 17 | 38 | – | – | – | – | – |
| 2015–2016 | Sport **(A)** | SM-liiga | 54 | 8 | 7 | 15 | 18 | 2 | 0 | 1 | 1 | 0 |
| 2016–2017 | Sport | SM-liiga | 55 | 4 | 11 | 15 | 43 | – | – | – | – | – |
| 2017–2018 | Sport **(C)** | SM-liiga | 55 | 7 | 9 | 16 | 86 | – | – | – | – | – |
| 2018–2019 | Sport **(C)** | SM-liiga | 50 | 5 | 6 | 11 | 20 | – | – | – | – | – |
| 2019–2020 | Sport **(C)** | SM-liiga | 56 | 3 | 5 | 8 | 67 | – | – | – | – | – |
| 2020–2021 | Sport **(C)** | SM-liiga | 53 | 5 | 7 | 12 | 20 | 2 | 0 | 1 | 1 | 0 |
| 2021–2022 | Sport **(C)** | SM-liiga | 55 | 2 | 3 | 5 | 24 | – | – | – | – | – |
| 2022–2023 | Sport | SM-liiga | 51 | 5 | 4 | 9 | 16 | – | – | – | – | – |
| 2023–2024 | Sport **(A)** | SM-liiga | 59 | 8 | 10 | 18 | 18 | 2 | 0 | 0 | 0 | 0 |
| 11 kautta | yhteensä | SM-liiga | 595 | 62 | 72 | 134 | 390 | 19 | 2 | 2 | 4 | 31 |
| 5 kautta | yhteensä | Mestis | 156 | 23 | 30 | 53 | 146 | 27 | 4 | 7 | 11 | 28 |

Lähteet
-------

* Erik Riska The Internet Hockey Databasessa (englanniksi)
* Erik Riska Eurohockey-sivustolla (englanniksi)
* Erik Riska *Elite Prospects*. Everysport Media Group AB.  (englanniksi)

### Viitteet

1. 1 2  Kolme tärkeää jatkosopimusta *vaasansport.fi*.  2.1.2018. Hockey-Team Vaasan Sport Oy. Viitattu 2.1.2018.
2. ↑  Heikkinen, Petri: Sportin takalinjat pitkään vajaalukuiset *ilkkapohjalainen.fi*.  6.5.2021. VAASA:  I-Mediat Oy. Viitattu 24.3.2021.
3. ↑  Erik Riska *Jatkoaika.com*. Jatkoaika r.y. Viitattu 3.1.2018.
4. 1 2  Sportin kunniakiekko nr. 5 Erik Riskalle (Kauden 2022–2023 jälkeen otteluita oli pelattuna 680.) *vaasansport.fi*.  23.2.2022. Hockey-Team Vaasan Sport Oy. Viitattu 15.4.2022.
5. ↑  Elite Prospects - All Time Reagular Season Player Stats for Sport (Sivustolta puuttuu laskuista yhdeksän SM-liigan karsintaottelua.) *eliteprospects.com*. Everysport Media Group AB. Viitattu 15.4.2022. (englanniksi)
6. ↑  Elite Prospects - Liiga Stats All-time totals/team *eliteprospects.com*. Everysport Media Group AB. Viitattu 15.4.2022. (englanniksi)
7. 1 2 3 4 5 6 7 8  Erik Riska *Elite Prospects*. Everysport Media Group AB.  (englanniksi)
8. ↑  Elite Prospects - Jeppis *eliteprospects.com*. Everysport Media Group AB. Viitattu 26.3.2019. (englanniksi)
9. ↑  Sport teki nipun sopimuksia *Jatkoaika.com*.  7.4.2008. Jatkoaika r.y. Viitattu 14.9.2013.
10. ↑  Sport julkaisi tukun sopimuksia *Jatkoaika.com*.  12.6.2009. Jatkoaika r.y. Viitattu 14.9.2013.
11. ↑  Nieminen, Petteri: Sportin pelaaja-arvostelut 2009–2010 *Jatkoaika.com*.  4.5.2010. Jatkoaika r.y. Viitattu 14.9.2013.
12. ↑  Sport julkaisi ensimmäiset sopimuksensa *Jatkoaika.com*.  23.4.2010. Jatkoaika r.y. Viitattu 14.9.2013.
13. ↑  Roimela, Pasi: Täysi pöydän tyhjennys – Vaasan Sport 2010–2011 *Jatkoaika.com*.  13.9.2010. Jatkoaika r.y. Viitattu 14.9.2013.
14. ↑  Elite Prospects - Sport *eliteprospects.com*. Everysport Media Group AB. Viitattu 26.3.2019. (englanniksi)
15. ↑  Lukko julkisti ensi kauden joukkueensa - Nummelin siirtyy Raumalle *Jatkoaika.com*.  4.5.2013. Jatkoaika r.y. Viitattu 14.9.2013.
16. ↑  Kokoonpano - Liiga *liiga.fi*.  13.9.2013. Jääkiekon SM-liiga Oy. Viitattu 14.9.2013.
17. ↑  Erik Riska jatkaa Lukossa *Jatkoaika.com*.  4.5.2013. Jatkoaika r.y. Viitattu 1.11.2013.
18. ↑  Korkala, Mika: Erikoisen illan erikoinen loppu *Jatkoaika.com*.  8.1.2014. Jatkoaika r.y. Viitattu 6.5.2021.
19. ↑  Sportille kolme vahvistusta - Generous kotkapaitaan Lukosta *Jatkoaika.com*.  17.4.2014. Jatkoaika r.y. Viitattu 5.6.2014.
20. ↑  Sport valitsi Malkamäen kapteenikseen *Jatkoaika.com*.  16.8.2014. Jatkoaika r.y. Viitattu 16.8.2014.
21. ↑  Elite Prospects - Sport *eliteprospects.com*. Everysport Media Group AB. Viitattu 26.3.2019. (englanniksi)
22. ↑  Mikko Pukka Sportin kapteeniksi *Jatkoaika.com*.  15.8.2015. Jatkoaika r.y. Viitattu 16.8.2015.
23. ↑  Erik Riskalle jatkosopimus Vaasan Sportiin *Jatkoaika.com*.  21.12.2015. Jatkoaika r.y. Viitattu 21.12.2015.
24. ↑  Markus Kankaanperä ei jatka Sportissa *vaasansport.fi*.  3.1.2018. Hockey-Team Vaasan Sport Oy. Viitattu 3.1.2018.
25. ↑  Erik Riska jatkaa Sportin kapteenina *vaasansport.fi*.  14.6.2018. Hockey-Team Vaasan Sport Oy. Viitattu 15.6.2018.
26. ↑  Sport rakensi tulevaisuuttaan viiden jatkosopimuksen myötä − Niko Hovinen ja Riskan veljekset jatkavat Vaasassa *Jatkoaika.com*.  21.12.2019. Jatkoaika r.y. Viitattu 23.12.2019.
27. ↑  Illan kamppailuna HPK - Sport *vaasansport.fi*.  20.3.2021. Hockey-Team Vaasan Sport Oy. Viitattu 15.4.2022.
28. ↑  Määttä, Arto: Vaasan Sport teki jatkosopimukset kolmelle pelaajalle *Jatkoaika.com*.  12.1.2022. Jatkoaika r.y. Viitattu 12.1.2022.
29. ↑  Kiesiläinen, Leevi: Sopimusuutisia Sportista − Riska jatkaa ensi kaudella, kolme optiota käyttöön *Jatkoaika.com*.  28.2.2023. Jatkoaika r.y. Viitattu 28.2.2023.
30. ↑  Kapteenisto kaudelle 23-24 on valittu *vaasansport.fi*.  4.9.2023. Hockey-Team Vaasan Sport Oy. Viitattu 4.9.2023.
31. ↑  Seppä, Lassi: Sport-ikoni Erik Riska lopettaa pelaajauransa tähän kauteen *Jatkoaika.com*.  29.12.2023. Jatkoaika r.y. Viitattu 18.4.2024.
32. 1 2  Isaksson, Janne; Siirilä, Merja: Kotkasydämen viimeinen tanssi *yle.fi*.  8.12.2022. Yleisradio Oy. Viitattu 18.4.2024.
33. ↑  Filip Riska *Elite Prospects*. Everysport Media Group AB.  (englanniksi)
34. ↑  Kuivasmäki, Ulla: Hockey-Team Vaasan Sport Oy uudistaa urheilustrategiaansa *yle.fi*.  8.12.2022. Yleisradio Oy. Viitattu 21.3.2023.
35. ↑  Henkilöstö *vaasansport.fi*. Hockey-Team Vaasan Sport Oy. Viitattu 21.3.2023.


|  |  |  |
| --- | --- | --- |
| Edeltäjä:**Antti UittoMarkus Kankaanperä** | **Vaasan Sportin kapteeni**2014–20152018–2022 | Seuraaja:**Mikko PukkaSebastian Stålberg** |